Kuka ruiskutti viime yönä uretaania poliisin kameratolppaan? Korvausvaatimus odottaa nyt vastaanottajaa

Maanteiden nopeuskameroita on tavattu vahingoittaa muun muassa ampumalla ja maalaamalla.

Tällä kertaa asialla oli kuitenkin pullosta ruiskutettavaa paisuvaa eristevaahtoa käyttänyt kameransotkija.

Liperissä Kuopiontien ja Vaiviontien risteystä lähellä olevaa automaattisen nopeusvalvonnan kameratolppaa vahingoitetettiin nimittäin polyuretaanivaahdolla eilen 10.8. illalla ja 11.8. yöllä kello yhden välisenä aikana, tiedottaa Itä-Suomen poliisi.

Peltipoliisin vahingoittaminen uretaanilla on luonnollisesti rangaistavaa, mutta ei aivan ennen kuulumatonta. Esimerkiksi viime vuonna samaa ainetta käytettiin vastaavaan tarkoitukseen Kontiolahdella.

Mahdolliset havainnot uretaanisotkijasta voi ilmoittaa arkisin Pohjois-Karjalan poliisipäivystykseen numeroon 0295 415 320.